**Α Ν Α Κ Ο Ι Ν Ω Σ Η**

**ΥΠΟΥΡΓΕΙΟΥ ΕΡΓΑΣΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

Ενόψει της εορταστικής περιόδου, έχουν γίνει οι απαραίτητες διευθετήσεις για την καταβολή όλων των συντάξεων και επιδομάτων πριν από τα Χριστούγεννα. Συγκεκριμένα:

Α. Αναφορικά με κοινωνικές παροχές που κατατίθενται με **έμβασμα**, έχουν προγραμματιστεί τα ακόλουθα:

* Το Ελάχιστο Εγγυημένο Εισόδημα, περιλαμβανομένου του Χριστουγεννιάτικου Δώρου, θα βρίσκεται στους λογαριασμούς των δικαιούχων στις 11/12/2020,
* Τα μηνιαία επιδόματα που παρέχονται από το Τμήμα Κοινωνικής Ενσωμάτωσης Ατόμων με Αναπηρίες σε άτομα με αναπηρίες, θα βρίσκονται στους λογαριασμούς των δικαιούχων στις 15/12/2020,
* Οι μηνιαίες ειδικές συντάξεις και παροχές στους επωφελούμενους από το Ταμείο Ανακουφίσεως Παθόντων, περιλαμβανομένου του Χριστουγεννιάτικου Φιλοδωρήματος που τους αφορά, θα βρίσκονται στους λογαριασμούς των δικαιούχων στις 11/12/2020,
* Το Επίδομα Τέκνου και το Επίδομα Μονογονεϊκής Οικογένειας θα βρίσκονται στους λογαριασμούς των δικαιούχων στις 11/12/2020,
* Η Χορηγία σε Βετεράνους και Χήρες Βετεράνων Β’ Παγκοσμίου Πολέμου θα βρίσκεται στους λογαριασμούς των δικαιούχων στις 11/12/2020,
* Το Χριστουγεννιάτικο Δώρο για δικαιούχους του Σχεδίου για την Παροχή Τιμητικού Επιδόματος Μάνας θα βρίσκεται στους λογαριασμούς των δικαιούχων στις 17/12/2020,
* Το επίδομα Συνταξιούχων με Χαμηλά Εισοδήματα (μικρή επιταγή χαμηλοσυνταξιούχων) θα βρίσκεται στους λογαριασμούς των δικαιούχων στις 16/12/2020,
* Το Χριστουγεννιάτικο Δώρο για δικαιούχους του Σχεδίου Ενίσχυσης Συνταξιούχων με Χαμηλά Εισοδήματα (Χαμηλοσυνταξιούχων) θα βρίσκεται στους λογαριασμούς των δικαιούχων στις 17/12/2020,
* Η αναδρομική αύξηση στο επίδομα Συνταξιούχων με Χαμηλά Εισοδήματα (μικρή επιταγή χαμηλοσυνταξιούχων) θα βρίσκεται στους λογαριασμούς των δικαιούχων στις 21/12/2020.

Β. Αναφορικά με κοινωνικές παροχές για τις οποίες εκδίδονται **επιταγές**, έχουν προγραμματιστεί τα ακόλουθα:

* Οι επιταγές του Δημόσιου Βοηθήματος και του Χριστουγεννιάτικου Δώρου για όσους λαμβάνουν μηνιαίο Δημόσιο Βοήθημα, θα αποσταλούν στους δικαιούχους στις 10/12/2020, με ημερομηνία εξαργύρωσης τις 14/12/2020,
* Οι επιταγές του Δημόσιου Βοηθήματος και του Χριστουγεννιάτικου Δώρου για όσους λαμβάνουν έκτακτο Δημόσιο Βοήθημα θα αποσταλούν στους δικαιούχους στις 4/12/2020 και 11/12/2020, με ημερομηνία εξαργύρωσης τις 8/12/2020 και 15/12/2020 αντίστοιχα,
* Οι επιταγές για τους εγκλωβισμένους, περιλαμβανομένου του μηνιαίου επιδόματος και του Χριστουγεννιάτικου Δώρου θα παραδοθούν στους δικαιούχους μέσω των Ηνωμένων Εθνών στις 16/12/2020 (μετά από συνεννόηση με την Υπηρεσία Ανθρωπιστικών Θεμάτων). Σημειώνεται ότι τα επιδόματα που αφορούν εγκλωβισμένους Μαρωνίτες θα καταβληθούν με έμβασμα απευθείας στους τραπεζικούς λογαριασμούς των δικαιούχων στις 14/12/2020,
* Οι επιταγές για τους αιτητές διεθνούς προστασίας θα αποσταλούν στους δικαιούχους στις 15/12/2020, με ημερομηνία εξαργύρωσης τις 17/12/2020.

Γ. Τέλος, η καταβολή των συντάξεων του Ταμείου Κοινωνικών Ασφαλίσεων, της Κοινωνικής Σύνταξης και της ειδικής αύξησης της Θεσμοθετημένης Σύνταξης (Τιμητικό Επίδομα) του Δεκεμβρίου 2020 καθώς και της 13ης πληρωμής τους, θα διενεργηθεί στις 16/12/2020.

**7 Δεκεμβρίου 2020**